**സംസാരശേഷി ഇല്ലാത്തവര്‍ക്കും ഇനി**

**ആശയവിനിമയം എളുപ്പത്തില്‍**

*പാരിപ്പളളി:* സംസാരശേഷി ഇല്ലാത്ത വ്യക്തികള്‍ക്ക് ഇനി മുതല്‍ ആശയവിനിമയം എളുപ്പത്തിലാക്കാം. ഇതൊരു തമാശയല്ല; സംഗതി സത്യമാണ്. കൊല്ലം പാരിപ്പളളി യു. കെ. ഫ് കോളേജ് ഓഫ് എഞ്ചിനീയറിംഗ് ആൻഡ് ടെക്ോളജിയിലെ നാലാം വര്‍ഷ കമ്പ്യൂട്ടര്‍ എഞ്ചിനിയറിംഗ് വിദ്യാര്‍ത്ഥികളാണ് ഈ കണ്ടു പിടിത്തത്തിന് പിന്നില്‍.

സാങ്കേതിക വിദ്യയുടെ സഹായത്തോടെ ആംഗ്യഭാഷയെ ശബ്ദമാക്കി മാറ്റാന്‍ കഴിയും എന്നുളളതാണ് ഈ കണ്ടുപിടിത്തത്തിന്‍റെ പ്രത്യേകത. ആംഗ്യഭാഷ കൈകാര്യം ചെയ്യുന്നവര്‍ക്ക് അമേരിക്കന്‍ സൈന്‍ ഭാഷ അടിസ്ഥാനമാക്കി ഓരോ വാക്കിനും ഓരോ മുദ്രകളുണ്ട്. ഇത്തരത്തിലുളള മുദ്രകളെ ഒരു ക്യാമറയുടെ സഹായത്തോടെ ഒപ്പിയെടുത്ത് വാചകങ്ങളാക്കി മാറ്റി, ഒടുവില്‍ ശബ്ദരൂപത്തില്‍ ശ്രോതാവിലേക്ക് എത്തിക്കാന്‍ ഈ മാര്‍ഗ്ഗത്തിലൂടെ സാധ്യമാകും. വളരെ ലളിതവും അതി നൂനതനവുമായ ഈ സാങ്കേതിക വിദ്യയിലൂടെ വൈകല്യമുളളവര്‍ക്ക് ആശയവിനിമയം വളരെ എളുപ്പത്തിലാകുന്നു. കൂടാതെ സ്വന്തമായി രൂപപ്പെടുത്തി എടുക്കുന്ന ഹാന്‍റ് സിഗ്നല്‍ കൂടി ഇതില്‍ കൂട്ടിച്ചേര്‍ക്കാനാവും എന്നുളളത് എടുത്തു പറയേണ്ട മറ്റൊരു സവിശേഷതയാണ്.

പൊതു സ്ഥലങ്ങളില്‍ ഇതിന്‍റെ ഉപയോഗം ലഭ്യമാക്കാന്‍ കഴിഞ്ഞാല്‍ ഈ ആധുനിക യുഗത്തില്‍ അത് ഇത്തരക്കാര്‍ക്ക് ഏറെ ഉപയോഗപ്രദമാകും എന്നതില്‍ സംശയമില്ല.

അവസാന വര്‍ഷ പ്രോജക്ടിന്‍റെ ഭാഗമായി സാമൂഹിക നന്മ കൂടി കണക്കിലെടുത്ത ഇത്തരം ഒരു കണ്ടുപിടിത്തത്തിനു പിന്നില്‍ അഖില്‍.എ, ആഷിക്.എസ്.ബി, ഹരിഗോവിന്ദ്.കെ, അഖിന്‍.എ എന്നീ വിദ്യാര്‍ത്ഥികളാണ്. കോളേജില്‍ കമ്പ്യൂട്ടര്‍ സയന്‍സ് വിഭാഗം മേധാവി ഡോ. രമണി. കെ, അസിസ്റ്റന്‍റ് ഫ്രൊഫസര്‍മാരായ ജിതിൻ ജേക്കബ്, രെമ്യാ ഷാജി എന്നിവരുടെ പൂര്‍ണമായ പിന്തുണയും ഈ കണ്ടുപിടിത്തത്തിന് പിന്നിലുണ്ട്.